b'\n_START_ARTICLE_\nSpominski znak Oro\xc5\xbeja nismo oddali\n_START_PARAGRAPH_\nSpominski znak Oro\xc5\xbeja nismo oddali je bil ustanovljen septembra 2005 v spomin na delo pripadnikov ob\xc4\x8dinskih \xc5\xa1tabov Teritorialne obrambe in predstavnikov dru\xc5\xbebenopoliti\xc4\x8dnih organizacij pri prepre\xc4\x8ditvi oddaje oro\xc5\xbeja, streliva in drugih materialno-tehni\xc4\x8dnih sredstev pod nadzor JLA v obdobju od 16. do 19. maja 1990.\n_START_SECTION_\nPodeljevanje\n_START_PARAGRAPH_\nSpominski znak\xc2\xa0\xc2\xbbOro\xc5\xbeja nismo oddali\xc2\xab\xc2\xa0se lahko podeli pripadnikom stalne in rezervne sestave ob\xc4\x8dinskih \xc5\xa1tabov Teritorialne obrambe Bre\xc5\xbeice, Dravograd, Jesenice, Kranj, Kr\xc5\xa1ko, Lendava, Litija, Mozirje, Radlje ob Dravi, Radovljica, Slovenske Konjice, \xc5\xa0marje pri Jel\xc5\xa1ah, Trbovlje, Tr\xc5\xbei\xc4\x8d, Velenje in \xc5\xbdalec ter predstavnikom takratnih dru\xc5\xbebenopoliti\xc4\x8dnih organizacij, ki so neposredno sodelovali pri pripravi in izvedbi prepre\xc4\x8ditve oddaje oro\xc5\xbeja, streliva in drugih materialno-tehni\xc4\x8dnih sredstev pod nadzor JLA.\n_START_SECTION_\nOblika\n_START_PARAGRAPH_\n\xc2\xbbSpominski znak Oro\xc5\xbeja nismo oddali\xc2\xab\xc2\xa0ima obliko \xc5\xa1\xc4\x8dita iz poznogotskega obdobja, visok je 35 mm in v naj\xc5\xa1ir\xc5\xa1em delu \xc5\xa1irok 30 mm. Kovan je iz dveh mm debelega bakra, pozla\xc4\x8den, pobarvan in prevle\xc4\x8den s prozornim poliestrskim emajlom. Na sredini znaka je v rozeti temno modre barve s premerom 22 mm, ki jo v vencu obdaja 16 \xc5\xa1\xc4\x8ditov rde\xc4\x8de barve, izrisana silhueta ozemlja Republike Slovenije. V zgornjem delu znaka je tri mm velik napis ORO\xc5\xbdJA NISMO ODDALI, v spodnjem delu je v dveh vrsticah izpisan tri mm visok datum 16.\xe2\x80\x9319. V. 1991. Napisi na znaku, datum, obrobe in \xc4\x8drte med barvnimi polji so polirani in pozla\xc4\x8deni. Znak je oblikoval mag. Jure Sinobad iz Radovljice. Vsak znak je na zadnji strani o\xc5\xa1tevil\xc4\x8den in ima priponko. Nadomestna oznaka je modre barve z zlatim lipovim listom.\n_START_SECTION_\nEvidenca\n_START_PARAGRAPH_\nEvidenco podeljenih spominskih znakov vodi, obdeluje in hrani Sektor za voja\xc5\xa1ke zadeve.'